Meil on aega veel

"Meil on aega veel" on ansambli Põhja-Tallinn laul, mis jõudis konkursi "Eesti Laul 2013" poolfinaali. See on neljas singel Põhja-Tallinna debüütplaadilt "Per aspera ad astra". Lugu on salvestatud koos Aegviidu lastekooriga Reet Kangeri juhtimisel. Loo on kirjutanud Jaanus Saks, Mark Eric Kammiste ja Alvar-Risto Vürst. 

Suur osa laulu videost on filmitud Kaarli kirikus. Video kogus YouTube'is kahe nädalaga üle 400 000 vaatamiskorra.allstarz.ee Sellises versioonis laul aga ei vasta Eurovisioni lauluvõistluse nõuetele, kuna lugu on pikem kui kolm minutit, esinejaid on lubatust rohkem ja nende seas on tunduvalt nooremaid, kui seda lauluvõistluse reeglid lubavad.

"Terevisioonis" esinedes oli Aegviidu lastekoori asemel neli neiut, sest reglemendis on kirjas, et laval tohib olla kuus inimest.VIDEO: Põhja-Tallinn asendas lastekoori nelja neiuga! Õhtuleht, 16. jaanuar 2013.Esitus Terevisioonis Eesti Laul 2013, 16. jaanuar 2013.

Eesti Laulu uus versioon on ilma koorita.Põhja-Tallinn tegi laulule ilulõikuse ja eemaldas koori! elu24, 21. jaanuar 2013.

 Plagiaadikahtlus 
Detsembris 2012 esitati Eesti Laulu korraldajatele kaebus, et lugu "Meil on aega veel" on plagiaat Johann Pachelbeli 1680. aastal kirjutatud loost "Kaanon re-mažooris". Delfi Publik palus plagiaadikahtlusele kommentaari Mart Sanderilt, kes ütles 19. detsembril: "Ma ei saa otseselt öelda, et Põhja-Tallinna lugu oleks plagiaat," ja järgmises lauses sellele risti vastukäiva väite: "Autoriks ei ole märgitud Johann Pachelbeli, kes selle loo aastal 1680 kirjutas, vaid pala esitletakse kui uut algupärandit. Tegu siiski klassikalise muusika töötlusega, ehk siis esitatakse Pachelbeli "Kaanonit" ja selle peale loetakse luuletust – ehk räpitakse – ja lauldakse." Plagiaadikahtluste tõestamiseks miksis Mart Sander kokku kaheksa "Kaanoni" töötlust, laulis sinna peale sarnase kõlaga sõnadega laulu ja avaldas loo pealkirja "Ei löö käega me" all YouTube'is."Mart Sander: minu tekst on räpi paroodia – hulk mõttetult reastatud sõnu, mille vahel paar labast käibetõde ja mis ei tähenda midagi" Õhtuleht, 28. detsember 2012.

20. detsembril avaldas Eesti Laul korraldustoimkond sõltumatute ekspertide Eesti Heliloojate Liidu esimehe Olav Ehala ning helilooja ja arranžeerija Tauno Aintsi ekspertarvamused, mille kohaselt ei ole tegemist plagiaadiga. Ehala sõnul meloodia kattuvust ei esine. "Ka harmoonia järgnevuses on vahe sees ning bassipartii on hoopis teistsugune. Selline akordide järgnevus esineb tuhandetes lugudes". Tauno Aints ütles, et sarnasusi on, kuid on ka erinevusi. "Näiteks harmoonias, bassi liikumises, meloodia rütmis, instrumentatsioonis ja helistikus". Aintsi hinnangul on sarnasus kõige suurem Pachelbeli "Kaanoni" kolmanda ja neljanda taktiga, aga identne kokkulangevus puudub"Sõltumatud eksperdid kinnitasid Põhja-Tallinna laulu originaalsust" Elu24, 20. detsember 2012..

Põhja-Tallinna esindajad keeldusid enne eksperdikomisjoni otsust plagiaadikahtlusi kommenteerimast. Pärast otsuse teatavaks tegemist ütles ansambli eestkõneleja Jaanus Saks: "Me ei teadnud, et selline video olemas on." ja "See, et Mart oma refrääni peaaegu sama viisiga kõlama pani ja salmid sama tooniga sisse tegi, on puhas mindfuck inimestele, kes muusikaga kursis pole.", pakkudes välja omapoolse arvatava põhjenduse: "Võib-olla Mart Sander tahtis lihtsalt oma näitust promoda.""Plagiaadiskandaalis võidukas Põhja-Tallinna solist: see, mis Mart Sander tegi, on puhas.... !" Delfi Publik, 20. detsember 2012.

 Viited 

 Välislingid 
 Laulu ametlik video YouTube'is
 Esinemine R2 Live'il YouTube'is
 Laulu sõnad
 Neljapäeva, 20. detsembri 2012 ETV saade "Ringvaade": Eesti Laulu ekspertgrupi hinnangul pole Põhja-Tallinna laul plagiaat Helilooja ja Eesti Laulu eksperdigrupi liige Tauno Aints selgitas, miks Põhja-Tallinna lugu siiski plagiaat pole.

Kategooria:Eesti laulud
Kategooria:Põhja-Tallinn (ansambel)
Kategooria:2012. aasta singlid